《蔡州叶翰林寄示近诗次韵八首 诸葛莱》
宋代·程俱

三雄未辨谁朱紫，祇有群狙聊作使。卧龙偃蹇正躬耕，一饱但知藜藿美。

平生习气故难尽，品藻芜菁传锦里。投醪饮河真有味，置薤留根何足比。

要知茹草可终身，肯作染羹摇食指。公今啸诺坐堂上，方丈盈前宁少此。

戏持微草调诸伧，笔势滔滔下南纪。云亭漫吏食不足，几欲送穷烦郁垒。

拔毛蒸瓠当家鹜，漱石枕流徒厉齿。因公始识武侯鲭，盖地何当似芣苢。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。